પેપરલેસ ઓફિસ બનાવવાના પગલાં સરાહનિય છે, કારણ કે પ્રતિવર્ષ લાખો ટન કાગળનો બચાવ થાય છે અને એટલા વૃક્ષ ઓછા કપાય છે. નરેન્દ્ર મોદીની દૂરંદેશીના કારણે ગુજરાત સરકારમાં પેપરલેસ વહીવટ શક્ય બન્યો છે. હવે સરકારી ઓફિસોમાં ફાઇલનું સ્થાન સોશ્યલ સાઇટ્સ લઇ રહી છે. અધિકારીઓની બદલી થાય ત્યારે ઓર્ડરની હજારો કોપી ઝેરોક્સ થતી હતી પરંતુ હવે આ કોપી મેઇલ કે વોટ્સઅપ જેવા સોશ્યલ સાઇટ્સના માધ્મમથી જે તે વ્યક્તિને પહોંચાડી શકાય છે. જેવી રીતે બેન્કોમાં પેપરલેસ વહીવટી થઇ રહ્યો છે તેવી રીતે સરકારમાં પણ આવું શક્ય બન્યું છે. સરકારની મોબાઇલ એપ્સ આ દિશામાં સૌથી ઉંચુ કદમ છે, પરંતુ તેને વેલ અપડેટ રાખવું પડશે કે જેથી લોકોના સચિવાલયના ધક્કા બચી શકે અને તેમને જે જોઇએ છે તે સીધું હાથમાં મળી શકે. માહિતી વિભાગ તો મિડીયા માટે સંપૂર્ણ પેપરલેસ થઇ ચૂક્યો છે. સરકારે હવે તમામ ભરતીમાં પેપરલેસ ઇન્ટરવ્યુ પણ લેવા જોઇએ. ભારતીય રેલ્વેમાં ખાલી પડેલી 80,000 જગ્યાઓમાં રેલ્વેએ ઉદાહરણીય કામ કર્યું છે. તમામ ઉમેદવારોની ઓનલાઇન પરીક્ષા લઇને રેકોર્ડબ્રેક કર્યો છે. રેલ્વેએ આમ કરીને 7.5 કરોડ પેપરશીટ અને 10 લાખ વૃક્ષો કપાઇ જતા અટકાવ્યા છે. ગુજરાત સરકાર પણ આવો ફાયદો ઉઠાવી શકે છે. સરકારની તમામ ભરતીની પરીક્ષામાં પેપરલેસ એટલે કે ઓનલાઇન આવેદનપત્રો મંગાવીને પરીક્ષા લેવી જોઇએ.